ང་རང་ལ་མཚོན་ན།ངས་ནུབ་ཕྱོགས་པའི་སྤྱི་ཚོགས་ཚན་རིག་ལོ་བཞི་ཙམ་སྦྱངས་པ་ཡིན་ལ།དེའི་མཇུག་འབྲས་ནུབ་ཕྱོགས་ཀྱི་སྤྱི་ཚོགས་ཡོངས་ཀྱིས་ཁས་ལེན་པའི་སློབ་ཆེན་ཞིག་གི་ལག་འཁྱེར་ཞིག་ཀྱང་ཐོབ་མྱོང་།ངས་ཚན་རིག་གི་འགྲོ་སྟངས་དང་།མཇུག་འབྲས་ཤེས་ཀྱི་ཡོད།ངས་ཚན་རིག་གི་ཐོག་ནས་ནང་ཆོས་ཀྱིས་མི་ལྡང་བའི་ཆ་སྟོང་ཕྲག་ཡོད་པ་དེ་ཚོ་ཡང་ཤེས་ཀྱི་ཡོད།འོན་ཀྱང་ང་ལ་ཕ་མེས་ནས་བརྒྱུད་པའི་ཆོས་ཀྱི་བག་ཆགས་མཐུག་པོ་ཞིག་ཡོད།རང་གི་མི་རིགས་ཀྱི་ཁྱད་ཆོས་དུ་མ་ཞིག་སྟོང་ལ་ཉེ་བའི་དུས་ཚོད་ཅིག་ཤར་ཡོད།སྔོན་གྱི་བླ་མ་དང་རྒན་རྒོན་མང་པོ་ཞིག་འདས་འགྲོ་བ་དང་།དུས་དང་དགོས་མཁོའི་དབང་།ད་དུང་བཙན་པོའི་དབང་གིས་རང་རེའི་རིག་གཞུང་ཤུལ་འཛིན་མཁན་སྟོང་བཞིན་ཡོད།ཐ་ན་སྐད་ཡིག་ཡན་་ཆད་འཇིག་ལ་ཁད་ལ་ཐུག་ཡོད།གནས་སྟངས་འདི་འདྲ་ཞིག་གི་འོག་ལ་ངས་ཚན་རིག་བསྐྱུར་ནས།བོད་ཀྱི་ཆོས་དང་རིག་གཞུང་བདག་པོ་བརྒྱབ་རྒྱུར་དམ་བཅའ་བཞག་པ་ཡིན།ངས་འདི་ལྟར་ཚན་རིག་བློས་བཏང་ནས་ཉིན་ལྟར་སྒོམ་ཞིག་རྒྱག་གི་ཡོད།ངས་དི་ལྟར་ཉིན་ལྟར་རང་གི་སློབ་ཆེན་ནང་གི་ཚན་རིག་པ་ངོ་མ་ཡིན་པའི་དགེ་རྒན་དེ་ཚོ་དང་འབྲེལ་བ་ཆད་ནས།ཚན་རིག་པ་ཉེ་ཚེ་བའི་བླ་མ་ཚོའི་བཀའ་སློབ་ལ་སློབ་སྦྱོང་བྱེད་བཞིན་ཡོད།ངས་འའདི་ལྟར་བྱེད་པ་ནི་རང་གཅེས་འཛིན་མཐུག་པོ་ཞིག་གིས་འོག་ལ་ཚུད་པ་སྟེ།རང་གི་མི་རིགས་འདི་དང་འདིའི་རིག་གཞུང་དེ་ལོ་བཅུ་ཕྲག་འགའ་ཤས་ཉར་ཐུབ་ཨེ་ཡོང་སྙམ་པའི་དམིགས་ཡུལ་དམའ་པོ་ཞིག་ལ་བབས་པ་ཡིན།བྱས་ཙང་བོད་པའི་སྤྱི་ཚོགས་ནང་གི་སྤོ་ལགས་དང་རྨོ་ལགས་དེ་ཚོས་ང་ལ།བུ་ཆོས་ལ་ཡིད་ཆེས་བྱེད་དགོས་རེད་དཱ།ཚན་རིག་ལ་ཡིད་ཆེས་བྱེད་དགོས་རེད་དྭ།ང་ཚོའི་ནང་ཆོས་དེ་ཚན་རིག་དང་ཡོངས་སུ་མཐུན་གྱི་ཡོད་དཱ་།ཅེས་གོ་དུས་ངའི་སྙིང་ལ་ན་ཟུག་ཏོག་ཙམ་འདུག་རུང་སུ་ལ་ཤོད་ཕོད།